แบงก์โน้ตส์
ปรับพอร์ต
23 ก.ย. 2554

ปรับพอร์ต
โดย..ทีมข่าวการเงิน
เอกชนปรับพอร์ตลงทุนต่างประเทศอุตลุด หลังจากเศรษฐกิจสหรัฐและสหภาพยุโรป ส่อแววเดี้ยงยาว 
ตอนนี้ก็ถึงคิวธนาคารของรัฐ อย่างธนาคารออมสิน ที่ขอเกาะกระแสปรับพอร์ตลงทุนต่างประเทศบ้าง แม้พอร์ตจะมีมูลค่าเพียง 2,000 ล้านบาท จากมูลค่าพอร์ตลงทุนรวมของธนาคาร 2 แสนล้านบาท คิดเป็นเงินก็จุ๋มจิ๋มมาก
แต่ ธัชพล กาญจนกูล รองผู้อำนวยการอาวุโส กลุ่มลงทุนและบริหารเงิน ธนาคารออมสิน ก็ยืนยันว่าจะขายพันธบัตรต่างประเทศที่ถืออยู่ แล้วกำเงินกลับมาซื้อ ตราสารหนี้ระยะยาวในประเทศที่ให้อัตราดอกเบี้ยคงที่ ทำให้ได้รับผลตอบแทนที่แน่นอนกว่า 
นอกจากนี้ ก็จะหันไปเน้นลงทุนในทองคำที่ให้ผลตอบแทนสูงอย่างต่อเนื่องในรอบ 5 ปี 
ผู้อำนวยการธัชพล บอกว่า ออมสินได้ผลตอบแทนจากการลงทุนในทองคำปีละ 100-200 ล้านบาทเลยทีเดียว การเพิ่มลงทุนทองคำก็น่าจะสร้างผลตอบแทนให้มากขึ้น
พลิกวิกฤตเป็นโอกาสจริงๆ